Meur a zoare zo da welout ar gerioù nevez e-touez ar vrezhonegerien desket, meur a savboent zo diwar-benn penaos ober evit dibab anezho.  Ma neo ket degemeret gant an holl ar gerioù ijinet gant KIS-SADED er bloavezhioù 1970, un darn a zo bet tremenet en deskadurezh paz eo gwir ez eus bremañ gerioù degemeret ez-ofisiel gant an Deskadurezh-Stad hag a vez kavet e levrioù, fichennoù ha pladennoù embannet gant Ti-Embann ar Skolioù (TES).  Dre vras e skriv an dud en doare-skrivañ peurunvan, an doare-skrivañ ar muiañ implijet, fiziañs o deus er geriadurioù embannet gant Al Liamm (Roparz Hemon-Ronan Huon), daou cheriadur hollvrezhoneg An Here hag ar geriadurigoù embannet gant Mouladurioù Hor Yezh.  Mammennoù all a zo, evel levrigoù Kreizenn ar geriaouiñ Diwan ha levrigoù Ofis ar Brezhoneg (ha e ziaraoger, Servij ar brezhoneg Skol Uhel ar Vro). Rummad an dud a ra gant an doare-skrivañ skolveuriek (hag ar re a ra gant an hini etrerannyezhel) na zegemer ket kalz a cherioù implijet gant an dud o deus desket ar peurunvan.  Diforchoù a vez kavet ingal e kelaouennoù an daou du hag e geriadur Garnier (Dictionnaire breton, 1986).  E tu ar skolveurieg e vez graet gant filozofi e-lech ma vez kavet filozofiezh e peurunvan, sivil e lech keodedel, liberet e lech dieubet, choaz e lech dibab hag all.